**2ο Γυμνάσιο Βάρης**



**Είμαστε όλοι μία ομάδα και δεν ξεχνάμε τα παρακάτω:**

* Είμαστε όλοι εδώ το πρωί πριν χτυπήσει το κουδούνι και περιμένουμε στην αυλή.
* Μετά την προσευχή μπαίνουμε με ησυχία και ηρεμία στις τάξεις.
* Αν αργήσουμε, παίρνουμε άδεια από το Διευθυντή για να μπούμε στην τάξη.
* Φροντίζουμε να μην αργούμε, γιατί αυτή η κακή συνήθεια χαλάει τη δική μας «εικόνα» αλλά και την «εικόνα» του σχολείου.
* Φέρνουμε μαζί τα βιβλία, τα τετράδια και την αγάπη μας για τη μάθηση.
* Για να μπορέσουμε να Μάθουμε, φροντίζουμε να κρατάμε τα γέλια και τις κουβεντούλες για το διάλειμμα και όσο διαρκεί το μάθημα σχολιάζουμε ελεύθερα και με θάρρος μόνο ό,τι έχει σχέση με το μάθημα.
* Επειδή είμαστε η φοβερή ομάδα του 2ου Γυμνασίου Βάρης, ακούμε τις γνώμες όλων των συμμαθητών μας με ενδιαφέρον. Μπορούμε βέβαια να διαφωνούμε, αλλά μην ξεχνάμε το πώς θα διαφωνούμε: με επιχειρήματα και σεβασμό.
* Και βέβαια θα γράφουμε τα τεστάκια μας. Αυτά τα χρειαζόμαστε για να δούμε τις ελλείψεις μας και να βελτιωθούμε. Αν αντιγράψουμε, δε θα μάθουμε ποτέ πού έχουμε ελλείψεις. Οπότε καλύτερα να δοκιμάζουμε τις δυνάμεις μας χωρίς άλλη «βοήθεια».
* Όταν έρθει το πολυπόθητο «κενό», δηλαδή κάποιος καθηγητής μας λείπει, ας θυμόμαστε ότι η υπόλοιπη ομάδα του 2ου Γυμνασίου Βάρης κάνει μάθημα. Και επειδή στηρίζουμε πάντα την ομάδα μας, περιμένουμε ήσυχα στην αυλή.
* Η παρουσία όλων μας είναι απαραίτητη στην ομάδα της τάξης. Γι’ αυτό βγαίνουμε από την τάξη μόνο όταν είναι μεγάλη ανάγκη και αφού πρώτα ενημερώσουμε την ομάδα και κυρίως τον αρχηγό της, τον καθηγητή.
* Στην ομάδα του 2ου Γυμνασίου Βάρης δεν ανήκουν εξωσχολικοί. Στο διάλειμμα ξεκουραζόμαστε και χαλαρώνουμε με τους συμμαθητές σας. Οι εξωσχολικοί ας περιμένουν να σχολάσουμε. Χαλάρωση βέβαια σημαίνει βολτούλα και **όχι ξύλο** στους διαδρόμους, χυμός και τυροπιτούλα και **όχι τσιγάρο**, κουβεντούλα και **όχι κινητό**.
* Το κινητό μας και οι ηλεκτρονικές συσκευές ησυχάζουν στο σπίτι μας ή παραμένουν αθόρυβα και σιωπηλά στην τσαντούλα μας.
* Η ομάδα μας φροντίζει και την εμφάνιση του σχολείου μας: ό,τι δε χρειαζόμαστε το πετάμε στα καλάθια σκουπιδιών και όχι στις τουαλέτες⸱ όταν θέλουμε να εκφραστούμε χρησιμοποιούμε ένα φύλλο χαρτί αλλά όχι το θρανίο, ούτε τους τοίχους. Μην ξεχνάμε ότι είμαστε ομάδα: το σχολείο είναι για όλους μας.
* Τους θέλουμε όλους στην ομάδα. Αν κάποιος προσπαθήσει με τη συμπεριφορά του να βγει από την ομάδα και να μην ακολουθεί τους κανόνες μας, συμφωνούμε όλοι μαζί ότι θα πρέπει να του δείξουμε πως κάνει λάθος. Δυστυχώς μπορεί να χρειαστεί να τον τιμωρήσουμε. Ας φροντίσουμε να μη συμβεί ποτέ κάτι τέτοιο στην ομάδα μας.

